Jama Vrtare male

**Jama Vrtare male** nalazi se u Dramlju kod Crikvenice, a duboka je oko 30 metara.
Godine 1996. crikvenički se speleolog i dokumentarni fotograf Dragan Pelić, spustio u jamu Vrtare male i na dnu u vodi zamijetio vrlo rijetku vrstu podzemnog dekapodnog račića; kozice, potpuno bijelog i bez očiju te je to tada bio jedini takav nalaz u Primorsko-goranskoj županiji. Iste godine se uz Pelića u jamu spustio Branko Jalžić te su zajednički utvrdili postojanje zanimljivih fosilnih ostataka (zubi, dijelovi kostiju i ostalo). Na temelju tih nalaza Jama Vrtare male definirana je kao Spomenik prirode i preliminarno je zaštićena.

## Prvi izvještaj o paleontološkim iskopavanjima u jami u 2007. godini
Paleontološka iskopavanja u jami Vrtare male vodio je Hrvatski prirodoslovni muzej iz Zagreba, trajala su deset dana od 22. rujna do 1. listopada 2007. godine, kao nastavak istraživanja jame u 2005. (Hrvatsko biospeleološko društvo) i 2006. (Zavod za paleontologiju i geologiju kvartara HAZU) godini. Iskopavanja su obavljena na tridesetak metara dubine na dnu jame u jugoistočnom kraku, neposredno iznad "Velikog jezera".

Iskopavanja u jami obavljali su:
*Branko Jalžić, instruktor speleologije
*Mr.sci. Kazimir Miculinić, geolog
*Vedran Jalžić, geološki tehničar
*Predrag Rade, speleolog
*Damir Lovretić, speleolog

Utvrđeno je da su svi dijelovi tretiranih sedimenata fosiliferni, da sadrže brojne skeletne ostatke pleistocenskih životinja. Iskopavanjem se utvrdilo da su kosti uklopljene u sedimentu uglavnom kaotično raspoređene, sedimentacijom razdrobljene, na pojedinim mjestima obljepljene manganskom prevlakom, a mjestimično sigastom okorinom.
Izvađene kosti očišćene su vodom i u vlažnom stanju, s točnim oznakama mjesta nalaza, dopremljene u Hrvatski prirodoslovni muzej na obradu, gdje su postupno kroz 20 dana sušene u prostorima s temperaturom od 22&nbsp;°C i relativnom vlagom od 63-65%. Nakon relativnog sušenja, dio kostiju je dodatno isprepariran, ljepljenjem rekonstruiran i konzerviran te primjereno deponiran.

Među njima su za sada identificirane kosti slijedećih životinja:
* Špiljski lavovi (*Panthera spelaea*); dvije, skoro cjelovite lubanje sa zubima, više desetaka kostiju šapa, pojedinačne kosti prednjih ekstremiteta, pojedinačni kralješci i dijelovi rebara
* vuk (*Canis (?) sp.); dvije donje čeljusti sa zubima, pojedinačni zubi
* [[medvjed]]i (*Ursus sp.*); zubi, dijelovi čeljusti, kralješci i kosti ekstremiteta
* bovidi [[Govedo|goveda]] (*Bison* ili *Bos*); pojedinačne kosti ekstremiteta i kralješci
* cervidi ([[jelen]]i); pojedinačne kosti ekstremiteta
* [[ptice]] (*gen et sp. indet.*); pojedinačne kosti
* mali [[sisavci]] (*gen. et. sp. indet.''); pojedinačne kosti
* nosorog; dio noge
* konj; tri zuba

## Preventivna zaštita
Jama je dio Nacionalne ekološke mreže - ubilježena je pod šifrom HR3000257. Prostorna granica preventivno zaštićenog područja obuhvaća ulaz u jamu Vrtare male i područje u promjeru od 10 metara od navedenog ulaza na k.č. br. 2684 i 2685, K.O. Dramalj. Za vrijeme preventivne zaštite, koja traje najviše tri godine, na zaštićeno područje primjenjuju se odredbe Zakona o zaštiti prirode i drugi propisi koji se odnose na zaštićene prirodne vrijednosti i zaštićeno nalazište.

## Zahtjevnost istraživanja
Vrtare male su iznimno zahtjevno nalazište gdje je nužna primjena speleološke opreme i tehnike. Skučenost i ograničenost prostora, u kojem ne može istovremeno biti veći broj ljudi, opasnost od odrona te potrebna vještina ronjenja u ektremnim uvjetima u potopljenom dijelu jame, bitno su ograničavajući činbenik stručnjacima u istraživanju.

## Izvori
* Mr.sci. Darko Rukavina, muzejski savjetnik, Hrvatski prirodoslovni muzej

## Vanjske veze

* Galerija  
* Vjesnik